
                   1. Note istorico-politice

                   Pakistanul are o suprafaţă de 796.100 km2 şi o populaţie de aproximativ 143,5 milioane de locuitori.  Produsul Intern Brut al acestei ţări este estimat la 60 miliarde de dolari, din acest punct de vedere fiind mult în urma unor state ca Arabia Saudită (125 miliarde de dolari), Filipine (83,1), Malaezia (97,5), Singapore (96,3 miliarde de dolari). 

                   Nordul ţării se distinge printr-un relief înalt şi accidentat (Munţii Hindu Kush şi Karakorum, care are o înălţime maximă de 8611 m). În vest, se află regiunea Baluchistan, o prelungire a Platoului Iranian, zonă înconjurată de munţi, iar la est se întinde Câmpia Indusului. 

                   Populaţia ţării este în proporţie de 80% musulmană sunnită şi 20% musulmană şiită, fiind împărţită astfel: 52,6% punjabi (pakistanezi), majoritari în centru şi est, cu ramificaţii în India - 13,2% paştuni (afgani), care locuiesc în lungul frontierei cu Afganistanul - 11,7% sindhi, în special în sud-estul ţării şi balucii (în vestul Pakistanului şi sud-estul Iranului). Locuitorii provinciei Caşmir (câteva milioane locuitori) sunt în majoritate musulmani.

                   Situate la frontiera cu Afganistanul, regiunea Waziristan şi zona Quetta (unde majoritari sunt hazari şiiţi, ca şi în Afganistan) au fost transformate de paştuni în centre ale fundamentalismului islamic. Waziristanul aparţine triburilor paştune Data Khail şi Mada Khail, care îşi au centrele locale apărate de un labirint muntos. În ultima perioadă, în regiune prinde contur ideea creării unui singur stat paştun, care să cuprindă Afganistanul şi părţi din Pakistan.

                   Zonele muntoase din nord şi nord-est s-au transformat la rândul lor în baze ale fundamentaliştilor islamici, îndeosebi ale celor din provincia Caşmir. De aici şi din alte zone sunt sprijinite mişcările de gherilă ale uigurilor musulmani din China şi ale rebelilor din Caşmirul indian. Balucii susţin formaţiunea politică Jamhori Watan Party şi se remarcă prin aspiraţiile de separare de Pakistan şi Iran, ei având chiar şi o Armată de Eliberare proprie. La rândul lor, şiiţii se confruntă cu o agresivitate în creştere a extremiştilor sunniţi, aliaţi ai talibanilor. Astfel, organizaţia Sipah-e-Sahaba, care acţionează în provincia Punjab şi Lashkar-e-Jhangvi s-au remarcat, în timp, printr-o serie de acţiuni violente împotriva şiiţilor. 

                   Problema provinciei Caşmir a tensionat constant relaţiile Pakistanului cu India. În această dispută, China a susţinut Pakistanul, în timp ce SUA şi Federaţia Rusă au sprijinit India. 

                   Armata, nobilimea şi islamiştii radicali

                   În ultimii ani, generalul Pervez Musharraf a exercitat o putere autoritară. Armata a avut, anterior venirii la putere a generalului Musharraf, o poziţie islamist moderată, dar serviciile secrete pakistaneze au pregătit şi susţinut formaţiunile talibanilor din regiunile de graniţa cu Afganistanul, o serie de politicieni americani şi analişti apreciind că şi în prezent, aceleaşi servicii secrete îi ajută, de la caz la caz, pe fundamentaliştii islamici talibani, care fac parte din reţeaua teroristă Al Qaeda sau din organizaţiile teroriste care acţionează pe teritoriul provinciei Caşmir.

                   Parlamentul este dominat de reprezentanţii grupului politic Muttahid Majlis-e-Amal (MMA), o formaţiune islamic moderată, care controlează guvernele a două din cele patru provincii ale ţării, precum şi ai organizaţiei Pakistan Muslim League - Quaid. 

                   Provincia Baluchistan (347.600 km2) este locuită de 6% din populaţia Pakistanului, deţinând resurse importante de gaze naturale. Şeful partidului Jamhori Watan, principala formaţiune de opoziţie din regiune, Akber Khan Bugti, afirma recent că lupta armată din provincie s-a cristalizat ca o reacţie la autoritarismul militarilor de la putere, primele acţiuni de protest având loc încă din anul 1973.

                   Benazir Bhutto, liderul Partidului Poporului, susţinută de o parte a politicienilor americani, care a deţinut anterior funcţia de prim-ministru, a revenit din exil în octombrie 2007 
. 

                   În Pakistan, militarii, preponderent punjabi, constituie practic elita politică, iar tehnocraţii primesc responsabilităţi economice. Nobilii tradiţionali (de regulă, militari) deţin mari domenii şi proprietăţi, au o putere considerabilă şi cultivă traficul de influenţă pe plan local, în calitate şi de şefi tradiţionali de triburi şi clanuri. Relaţiile de sânge şi de dependenţă personală caracterizează o „societate încă feudalizată”, spre deosebire de India, parţial mai democratizată şi mai dezvoltată din punct de vedere economic.

                   Poziţia inferioară în care au fost împinse partidele laice a permis dezvoltarea islamismului politic şi fundamentalist. Din octombrie 2004, generalul Musharraf şi-a asigurat funcţiile de preşedinte şi de comandant al armatei, iar persoanele susţinute de el au preluat toate funcţiile militare importante. Acţiunile antifundamentaliste s-au intensificat, cu toate că opoziţia islamică nu este încă pe deplin cristalizată, partidele laice ezitând să aleagă între o alianţă cu armata sau una cu formaţiunile islamiştilor moderaţi.

                   Preşedintele Musharraf a lăsat să se înţeleagă că doreşte consolidarea alianţei cu SUA (forţele americane folosind Pakistanul drept bază a campaniei desfăşurate împotriva talibanilor din Afganistan), cu Uniunea Europeană şi cu alte ţări din Asia Centrală, în special China, cu care a fost semnat un tratat de colaborare. Raporturile cu India au înregistrat o anumită normalizare, prin medierea Statelor Unite. De altfel “ameninţarea indiană” a dominat şi domină atenţia opiniei publice, fapt ce explică atât alianţa cu R. P. Chineză şi tolerarea prezenţei militare americane în ţară.

                   În ultimul timp s-au diversificat raporturile Pakistanului cu Iranul (ameninţat la rândul lui de insurgenţii baluci) şi cu Arabia Saudită (pe baza opoziţiei reprezentanţilor sunniţi faţă de un posibil bloc şiit, format din Iran şi Irak). De asemenea, guvernul pakistanez depune eforturi şi în direcţia construirii conductelor ce ar putea asigura exportul de petrol din Asia Centrală spre litoralul Oceanului Indian, sau din Iran în India. Pentru SUA, „menţinerea Pakistanului în forma sa actuală depăşeşte orice alte interese în ţară, aprecia A. Lieven, expert al Fundaţiei Carnegie, prăbuşirea ţării în anarhie internă sau revoluţie islamică ar aplica o lovitură teribilă campaniei împotriva terorismului islamic”.
                   O situaţie specială s-a creat în nord-estul Pakistanului, în aşa-numita Provincie de Frontieră de Nord-Vest. Triburile şiite reclamă înfiinţarea Statului Autonom Karakorum, situat într-o regiune la graniţa dintre Afganistan şi China. 

                   2.  Situaţia din Pakistan

                   Modernizarea Pakistanului traversează o perioadă critică. Potrivit observatorilor, vechile structuri nobiliare de clan îşi pierd treptat consistenţa, în vreme ce noile structuri democratice, capitaliste, sunt încă fragile. Pe acest fundal, extremismul islamic ameninţă să câştige noi aderenţi, fiind stimulat de sărăcie, corupţie, intoleranţă. Efectele economico-sociale ale mondializării pot fi deosebit de periculoase, mai ales dacă radicalii islamişti ar prelua controlul asupra unei armate dotate cu rachete nucleare. 

                   Ultima perioadă de timp a readus în faţa opiniei publice internaţionale realităţile politice din Pakistan, acest aliat al războiului antiterorist, condus de SUA, confruntându-se cu numeroase controverse şi instabilităţi la nivel politic. 

                   În mod tradiţional, în politica Statelor Unite, Pakistanul a fost prezentat drept o ţară “primejdioasă”, formularea fiind mult mai puţin folosită când au fost descrise politicile americane în regiunea Asiei de Sud-Est 
. Pe de altă parte, Statele Unite au încurajat conducerea militară pakistaneză să se alăture intereselor americane în diferite ocazii. Politologul Dennis Kux, autorul lucrării “Statele Unite şi Pakistan 1947-2000: aliaţi dezmeticiţi”, relevă faptul că alianţa dintre cele două state a avut o bază de legătură slabă, fiind întreţinută doar de o serie de interese naţionale. Mai mult, el afirmă că Statele Unite nu au considerat niciodată India drept un inamic al Pakistanului, aşa cum a dorit acesta, fiind considerat doar „un mic partener care refuză să participe la jocuri geopolitice” sub conducerea Administraţiei americane, cum s-a întâmplat în anii ’60, în problema Chinei.
                   Pakistanul a repetat aşa-numita “delincvenţă strategică” faţă de partenerul american în anii ’90. Pentru o perioadă, relaţiile dintre cele două state au fost îngheţate datorită următoarelor cauze: 

                   - arsenalul nuclear al Pakistanului şi rachetele cu rază medie de acţiune au fost construite cu participarea Chinei;

                   - sponsorizarea acţiunilor agresive împotriva Indiei în Caşmir;

                   - efectuarea de teste nucleare neautorizate în anul 1998;

                   - respingerea în mod constant a avertismentelor SUA;

                   - acţiunea militară a Pakistanului asupra Indiei de la Kargil, din anul 1999;

                 - sprijinul constant acordat lui Osama bin Laden şi unor membri ai reţelei teroriste Al-Qaeda, după atentatele teroriste din 2001, în ciuda războiului împotriva terorismului declanşat de Statele Unite.     

                   După atenteatele teroriste de la 11 septembrie 2001, Statele Unite au încercat „dezgheţarea” relaţiilor cu Pakistanul, generalul Musharraf primind un ultimatum în ceea ce priveşte solicitările americane:

                   - să permită amplasarea de baze americane pe teritoriul său pentru lichidarea regimului talibanilor din Afganistan, în cadrul războiului împotriva terorismului;

                   - să lichideze bazele de antrenament şi pregătire ale teroriştilor talibani de la graniţa dintre Pakistan şi Afganistan;

                   - să lanseze o serie de operaţiuni militare la graniţa cu Afganistanul, care să permită capturarea lui Osama bin Laden şi a celorlaţi conducători ai grupării teroriste Al Qaeda;    

                   Generalul Musharraf a acceptat solicitările americane, justificându-se în faţa naţiunii pe baza următoarelor idei: 

                   -  este pusă în joc însăşi supravieţuirea poporului pakistanez; 

                   - deşi Coranul sancţionează acţiunile desfăşurate sub presiune exterioară, această situaţie poate fi renegată la primul moment oportun.

                   În primii 2 ani de după anul 2001, în ciuda presiunilor impuse de Statele Unite, situaţia se prezenta în modul următor: 

                   - armata pakistaneză a permis scăparea lui Osama bin Laden şi a teroriştilor loiali acestuia, chiar pe teritoriul Pakistanului;   

                   - Pakistanul a predat în mod selectiv o serie de terorişti, la intervale de timp aproximativ egale, pentru a obţine un profit maxim din relaţiile cu Statele Unite;

                   - generalul Musharraf nu a pus în practică niciuna din solicitările americane pentru securizarea graniţelor cu India şi Afganistan, în scopul limitării acţiunilor teroriste transfrontaliere.   

                   Din cele prezentate de analişti şi experţi reiese opoziţia mascată a Pakistanului faţă de interesele şi politicile americane, precum şi necesitatea catalogării acestei ţări drept una primejdioasă pentru americani. SUA sunt puse în faţa atacurilor violente ale islamiştilor, Pakistanul fiind una dintre ţările care ar fi putut combate eficient flagelul Jihadului islamic în ultimii ani. În plus, Pakistanul, la rândul său, este supus unei divizări interne datorită viitorului incert de stat militarizat. 

                   Opţiunile prezente ale SUA în ceea ce priveşte situaţia din Pakistan sunt limitate. În mod oficial, Administraţia americană a continuat să prezinte Pakistanul drept un vârf de lance al războiului împotriva terorismului, iar pe generalul Musharraf, drept un luptător curajos împotriva terorismului. Experţii americani lucrează, însă, strategia viitoare exact invers faţă de ce se afirmă la nivel oficial. Astfel, analizând schimbările din politica americană, Selig Harrison afirmă că, în acest mod, „SUA îşi complică rolul în Asia de Sud-Est, în principal, şi în relaţiile cu India, în subsidiar”. El consideră că „o cooperare efectivă cu Pakistanul se poate obţine prin trasarea unui cadru de lucru şi nu prin cumpărarea liderilor acestei ţări”. La rândul său, Gerge Perkovitch apreciază că prin continuarea acestui stil de acţiune se creează cadrul unui război civil în Pakistan, acest stat devenind inutil în lupta contra terorismului. La rândul lui, Harold Gould apreciază că singura întrebare pertinentă este când se va produce un colaps în Pakistan, generalul Musharraf fiind „la capătul drumului”. El consideră că acţiunile comune ale militarilor şi fundamentaliştilor oferă un cadru deschis de manifestare acţiunilor desfăşurate sub ideile şi conceptele fundamentalismului islamic. 

                   Cu aceste percepţii şi perspective, relaţia dintre SUA şi Pakistan este analizată de analiştii americani, având în vedere următoarele aspecte: 

                   - Pakistanul este una dintre ţările care a eşuat în încercarea de a deveni un stat credibil, după atentatele teroriste de la 11 septembrie 2001;

                   - armata acestei ţări, în special ofiţerii de rang mediu şi eşaloanele inferioare, are o puternică înclinaţie spre fundamentalismul islamic;

                   - armata acestei ţări este deosebit de politizată, ideologia Jihadului islamic deţinând un rol principal; 

                   - până la 11 septembrie 2001, generalul Musharraf era cunoscut drept un apropiat al lui Osama bin Laden, al liderilor structurii teroriste Al Qaeda şi talibanilor din Afganistan.

                   Încă de la sfârşitul anului 2003, Administraţia americană a analizat trei direcţii de acţiune în ceea ce priveşte Pakistanul (acţiune militară, război civil, dezmembrarea statului), care nu pot fi considerate sinonime:

                   I.   - stabilitatea liderului pakistanez, Pervez Musharraf;

                   II.  - stabilitatea armatei pakistaneze;

                   III. - stabilitatea unui stat pakistanez democratic.

                   În ceea ce priveşte prima opţiune, aceasta continuă să fie luată în considerare, datorită următoarelor aspecte:

                   - schimbarea din funcţie a generalului Musharraf poate conduce la ajungerea la putere a fundamentaliştilor islamici radicali;

                   - caracterul schimbător al preşedintelui pakistanez poate conduce la onorarea altor promisiuni, prin care să fie servite interesele strategice ale SUA în regiune, dacă acesta se află mai departe în funcţie;

                   - armata ţării şi statul, în general, se află la un nivel deosebit de scăzut, în comparaţie cu alţi vecini din zona Asiei, acest fapt fiind privit de o parte a militarilor şi populaţiei drept o vânzare către SUA;

                   - nici o sumă oferită de SUA drept asistenţă economică sau militară, nu poate garanta rămânerea în funcţie pentru o perioadă lungă de timp a generalului Musharraf;   

                   - generalul Musharraf poate fi considerat indispensabil pentru atingerea obiectivelor americane curente în regiune, dar el nu este indispensabil pentru armata pakistaneză sau pentru o parte a populaţiei ţării; 

                   - deja se discută prea mult despre posibilitatea preluării puterii de fundamentaliştii islamici şi despre destabilizarea ţării, generalul Musharraf fiind considerat, totuşi, de o parte a presei locale drept un liberal moderat; 

                   - se are în vedere precedentul cu Şahul Iranului, finanţarea păstrării în funcţie a acestuia conducând, ulterior, la rezultate contrare.  

                   Analiza celei de-a doua opţiuni conduce la ideea că schimbarea din funcţie a generalului Musharraf, din cauza opoziţiei, indiferent de combinaţiile politice care vor apărea pe scena politică a ţării, dar păstrarea stabilităţii armatei pakistaneze, poate conduce la concretizarea intereselor americane în regiune: 

                   - ierarhia militară pakistaneză este seculară, chiar dacă nu este identică cu aceea impusă în trecut de generalul Ayub Khan din tradiţia armatei britanice indiene, cea actuală fiind dominată în atitudine de concepţiile fundamentaliştilor islamici;

                   - forţele militare pakistaneze pot servi interesele americane;

                   - armata a fost foarte populară în Pakistan, în prezent, existând opinii larg răspândite, nu doar pentru scăderea influenţei armatei, dar mai ales împotriva beneficiilor pe care ierarhia acesteia le posedă;     

                   - armata ţării - fosta Armată islamică a lui Allah - reprezintă, încă, liantul care leagă întreaga populaţie a ţării. Cu toate acestea, opoziţia ţării a solicitat reducrerea numărului de baze militare şi de personal din Baluchistan, care este cea mai mare regiune a ţării;

                   - armata este acuzată de masacre împotriva minorităţii Shia, asupra creştinilor, precum şi asupra celorlalte minorităţi din ţară; 

                   - armata deţine un important arsenal nuclear prin care descurajază producerea de conflicte şi de schimbări majore în Asia de Sud. 

                   Ideile prezentate descurajează strategii Statelor Unite în a lua în calcul această opţiune. Este puţin probabil ca armata pakistaneză să permită influenţe exterioare, analizarea capacităţilor sale nucleare, stingerea conflictului cu India, eliminarea corupţiei, sau eficientizarea sa, în sensul dorit de Statele Unite. Pe de altă parte, prin acceptarea acestei opţiuni este posibilă o recrudescenţă a cursei înarmărilor între India şi Pakistan.

                   Acceptarea celei de-a treia opţiuni este analizată din următoarele puncte de vedere:

                   - rolul armatei pakistaneze în politica internă şi externă a ţării poate fi redus;

                   - restaurarea unei democraţii parlamentare şi nu prezidenţiale în Pakistan, prin alegeri libere, poate conduce la apariţia observatorilor internaţionali în această ţară; 

                   - armata ţării poate fi subordonată Parlamentului;

                   - reducerea influenţelor Jihad-ului este o condiţie importantă pentru influxul în Pakistan a investiţiilor străine şi a ajutorului economic internaţional;  

                   Pe de altă parte, se consideră că este dificil de perceput de către locuitorii din zona Asiei de Sud-Est de ce Statele Unite foloseşte standarde duble pentru situaţii similare (cazul Pakistanului şi cel al statului Myanmar).

                   Datorită precedentelor istorice, este dificilă pentru SUA adoptarea celei de-a treia opţiuni, fiind considerată mai uşoară înţelegerea cu regimul militar din Pakistan. De asemenea, implementarea acestei opţiuni poate fi blocată atât de generalul Musharraf, cât şi de comandamentul armatei, orice dezechlibru putând conduce la o acţiune militară între India şi Pakistan. Opinia analiştilor este aceea că, pe termen lung, această opţiune trebuie luată în calcul şi pusă în practică, pentru că poate conduce la concretizarea intereselor strategice ale SUA în regiune.

                   În concluzie, analiştii apreciază că armata Pakistanului are o reputaţie mai bună decât merită în fapt, aceasta permiţând desfăşurarea de acţiuni teroriste în regiunea de graniţă cu Afganistanul şi proliferarea înarmării nucleare. La rândul său, generalul Musharraf se găseşte în faţa unei probleme fundamentale, plină de contradicţii. Şi-a asumat puterea printr-o lovitură de stat militară, fiind legitimat de forţele militare, iar în prezent se pronunţă pentru restaurarea democraţiei în ţară. Statele Unite au capacitatea logistică de a impune restaurarea democraţiei parlamentare în Pakistan. În acest sens, John Norris, consultant special al Grupului Internaţional de Criză, consideră că întreaga comunitate trebuie să privească în faţă problema pakistaneză, „oferirea tacită de suport financiar, pentru o perioadă nedeterminată, putând conduce la situaţii de insecuritate deosebit de dificile”.   

*

                   Din punctul de vedere al analiştilor prestigioasei publicaţii “Foreign Affairs” 
, chiar înainte ca lucrurile să reintre în cursul lor firesc, după atentatele de la 11 septembrie 2001, politicienii americani au fost conştienţi de faptul că Pakistanul se află în centrul reţelei teroriste islamice care acţionează la nivel internaţional. Astfel, Administraţia americană a impus regimului de la Islamabad cooptarea sa în rândul partenerilor coaliţiei antiteroriste internaţionale. Astăzi, la 6 ani de la atentatele teroriste, talibanii controlează zone extinse de la graniţa dintre Pakistan şi Afganistan, liderii reţelei Al Qaeda îşi regăsesc refugiul pe teritoriul Pakistanului, iar acţiunile teroriste se desfăşoară cu regularitate în aceste zone.  

                   Având în vedere acest aspecte, nu este o surpriză faptul că oficialii americani şi-au pierdut răbdarea pentru progresele deosebit de lente din Pakistan. Atât membri ai Congresului american, cât şi oficiali ai unor structuri internaţionale, au apreciat că nu există nici un fel de parteneriat între Statele Unite şi Pakistan. Pe de o parte, ei au afirmat că privesc cu suspiciune recenta înţelegere dintre guvernul ţării şi liderii triburilor organizate în structura FATA
, din regiunea de graniţă cu Afganistanul, privind capitularea structurilor talibane care acţionează în zonă, iar pe de altă parte, au condamnat regimul de la Islamabad pentru faptul că subminează lupta împotriva terorismului, fiind finanţate pentru acest lucru de către Administraţia americane.

                   Aceste critici conduc la ideea unei noi abordări privind Pakistanul. Oficialii americani au solicitat impunerea de sancţiuni împotriva generalului Musharraf, pentru a-l determina să ia măsuri mai agresive pentru combaterea terorismului în regiune şi pentru a-l forţa să democratizeze statul pe care-l conduce. Ei au sugerat faptul că, în aceste condiţii, Pakistanul nu poate fi un partener credibil pentru SUA sau pentru celelalte state democratice, în lupta împotriva terorismului. Este adevărat că guvernul acestei ţări are nevoie de legitimitate şi popularitate mult mai mari pentru a-şi asuma obiective pe termen mediu sau lung în lupta antiteroristă. Oficialii americani au mai afirmat faptul că, în situaţia în care guvernul pakistanez şi membrii serviciului de securitate al ţării - ISI - nu se debarasează de simpatiile faţă de grupurile militante talibane, se pot găsi în situaţia de a fi abandonaţi de Administraţia americană. 

                   Serviciile de securitate pakistaneze nu pot fi convertite şi transformate rapid, ţinând cont de rigiditatea electoratului, de instituţiile slabe ale statului sau de lipsa unei opoziţii autentice, care se regăseşte mai mult în afara graniţelor ţării. Istoria disfuncţionalităţilor dintre civili şi militari înseamnă, din punctul de vedere al analiştilor, că democraţia nu poate fi resuscitată în Pakistan, ci reinventată. Succesul pe termen lung împotriva extremismului depinde de o tranziţie democratică în capitala ţării, Islamabad, chiar dacă o asemenea tranziţie este puţin probabilă în prezent. Administraţia americană a eşuat în extinderea parteneriatului cu Pakistan, mai mult datorită influenţei structurilor militare, dar şi datorită faptului că nu a privit adevărata dimensiune a unei politici civile drept o parte integrantă a războiului împotriva terorismului.   

                   Guvernul Pakistanului are nevoie de o legitimitate populară, capabilă să capteze sprijinul necesar pentru punerea în practică a unei agende, care să cuprindă activităţi antiteroriste. SUA trebuie să lucreze pentru impunerea la putere a civililor moderaţi şi să obţină încrederea forţelor de securitate ale ţării. Aceste obiective nu sunt contradictorii: SUA trebuie să câştige încrederea structurilor militare, fără a accepta în mod exclusiv autoritatea lor politică şi trebuie să sprijine liderii politici civili, fără a pune în pericol interesele armatei.

                   Următoarele alegeri din Pakistan, programate pentru ianuarie 2008, ar trebui să deschidă calea unei noi configuraţii politice, situaţie care trebuie gestionată prudent. Pe de o parte, SUA trebuie să sprijine ferm democratizarea proceselor politice ale ţării şi să reziste opiniilor care susţin că extremiştii vor obţine victoria în stilul Hamas. Doar alegerile libere şi corecte vor favoriza partidele politice, putând conduce la apariţia unor alianţe între structurile militare şi cele politice. Pe de altă parte, SUA trebuie să contracareze ideea că armata pakistaneză este principalul obstacol în eforturile de combatere a terorismului. Liderii civili trebuie să negocieze cu cei militari pentru punerea în practică a deciziilor importante pentru ţară. Viitorul preşedinte al Pakistanului, care, probabil, nu va ţine cont de afilierea politică, va trebui să aibă în vedere o eventuală retragere din politică a armatei, aceasta fiind la momentul actual cea mai importantă problemă a ţării.  

                   O analiză obiectivă a posibilei cooperări politice între generalul Musharaff şi Benazir Bhutto poate indica o înrăutăţire a situaţiei politice din Pakistan. Cei doi se vor angaja într-o luptă pentru putere politică în viitoarea “coaliţie”, iar fostul prim-ministru îşi va folosi toate forţele pentru slăbirea autorităţii lui Pervez Musharaff. Benazir Bhutto se bucură de popularitatea unei părţi a populaţiei ţării şi a oficialilor americani, putând apela la lupta instituţională împotriva actualului preşedinte. O parte a analiştilor consideră, însă, că soluţia reprezentată de Benazir Bhutto este doar pe termen scurt, fiind instabilă, doar Statele Unite reprezentând o adevărată soluţie pentru generalul Musharaff. 

                   De la sfârşitul anului 2001, influenţa simpatizanţilor islamişti în rândul personalului din guvern, armată şi servicii secrete a atins un nivel îngrijorător. De asemenea, sprijinul oficialilor pakistanezi pentru adepţii    Jihad-ului în Caşmir şi Afganistan, activitatea pe piaţa neagră a produselor nucleare, sau creşterea numărului de extremişti care acţionează în locaşurile sfinte, semnalează faptul că ţara se află în colaps, intrând sub influenţa unui regim islamist.

                   După 11 septembrie 2001, generalul Musharraf a luat decizia de a intra în războiul împotriva terorismului al coaliţiei internaţionale, dar acest lucru nu a însemnat şi o cotitură în retragerea sprijinului pentru grupările militante care acţionează pe teritoriul ţării. După cum a afirmat un purtător de cuvânt al Casei Albe, chiar dacă preşedintele Pakistanului ar fi luat o astfel de decizie radicală, s-ar fi aflat de partea cealaltă a baricadei, cu propria armată.

                   Pentru a construi o relaţie bazată pe încredere cu regimul condus de generalul Musharraf, Administraţia americană a lansat o strategie costisitoare, asistenţa totală oferită către Pakistan fiind estimată la peste 10 miliarde de dolari, cea mai mare parte a sumei fiind direcţionată către armată. De asemenea, SUA au conlucrat cu instituţiile financiare internaţionale pentru ştergerea unei părţi a datoriei Pakistanului, fapt care a condus la o creştere economică a ţării de circa 6% în ultimii 4 ani. În iunie 2006, Pentagonul a notificat Congresul SUA despre livrarea către Pakistan a 36 de avioane F-16, precum şi a sistemului asociat de armament, program întrerupt la începutul anilor ’90 datorită sancţiunilor impuse Pakistanului pentru dezvoltarea programului său nuclear, situaţie similară cu cea din Iran. Din punct de vedere diplomatic, Pakistanul a devenit o destinaţie curentă a oficialilor americani, inclusiv a preşedintelui George W. Bush, în anul 2006, care a numit Pakistanul drept “un aliat major din afara NATO”.

                   Imediat după atentatele teroriste de la 11 septembrie 2001, respectarea angajamentelor de către Pakistan a condus la o serie de rezultate notabile, un număr important de lideri Al Qaeda fiind ucişi sau capturaţi, prin cooperarea serviciilor secrete ale celor două state. Criza dintre India şi Pakistan din perioada 2001-2002 a fost gestionată de Statele Unite, care a organizat o serie de întâlniri între reprezentanţii celor două state, precum şi reuniunea finală pentru semnarea încetării focului şi asumarea unui angajament de pace.

                   Aceste succese au fost umbrite de faptul că talibanii sunt încă prezenţi în sudul Afganistanului, în regiunea muntoasă de la graniţa cu Pakistanul, în regiunea Baluchistan, iar Osama bin Laden şi Ayman al-Zawahiri rămân, aparent, ascunşi în regiunea muntoasă de la graniţa dintre Pakistan şi Afganistan.

                   În special în ultimul an, un mare număr de observatori s-au întrebat dacă Pakistanul depune eforturi în regiunea sa de frontieră şi sprijină suficient forţele americane şi de coaliţie din Afganistan. La începutul anului 2007 s-a vehiculat ideea că Pakistanul trebuie să-şi intensifice eforturile pentru capturarea militanţilor islamişti, congresmanii democraţi apreciind că asistenţa militară americană trebuie condiţionată de progresele pe plan militar şi de reforme democratice vizibile.

                   Concluzia analiştilor este aceea că Pervez Musharaff ar putea fi nevoit să accepte o apropiere de Frontul popular condus de Benazir Bhutto, astfel încât să asigure stabilitatea propriului regim. SUA se tem de posibila cădere a generalului Musharaff, care ar putea determina reacţii în lanţ la nivel regional. Incertitudinea faţă de un posibil successor este un element de teamă, deoarece acest succesor ar putea scoate Pakistanul din sfera SUA, iar arsenalul său nuclear ar putea deveni o ameninţare majoră pentru Occident. În această situaţie, marea majoritate a analiştilor apreciază că este necesar un compromis politic, în acest tablou complex.

*
                   Intenţia preşedintelui Pervez Musharraf de a candida pentru un nou mandat în alegerile prezidenţiale este justificatǎ de decizia favorabilǎ a tribunalului şi de aprobarea Comisiei Electorale Naţionale. Opozanţii au avut posibilitatea legalǎ de a ataca decizia instanţei înainte de alegeri. Ei au sperat cǎ hotǎrârea tribunalului va fi decisivǎ şi istoricǎ: adică, va decide dacǎ generalul Musharraf poate candida la preşedinţie din funcţia de şef al armatei. Evenimentele sugereazǎ cǎ este puţin probabil ca semnalele haosului politic, aflate în creştere în ultima jumătate de an, sǎ se diminueze. Într-o ţarǎ condusǎ aproape în totalitate de lideri militari, cazul în sine ameninţǎ sǎ redefineasǎ raporturile de putere între sfera civilǎ şi cea militarǎ. Dar, tribunalul nu a fǎcut altceva decât sǎ respingă petiţiile împotriva lui P. Musharraf pe motive procedurale, problemele constituţionale de fond rǎmânând nerezolvate. 

                   Analiştii apreciază că această decizie nu a fost o surprizǎ. Generalul Musharraf s-a confruntat cu critici tot mai aspre dupǎ încercarea eşuatǎ de a-l demite pe şeful Curţii Supreme, la mijlocul anului 2007, iar Curtea Supremă a jucat un rol esenţial în contestarea autoritǎţii lui. Oponenţii politici ai preşedintelui au pregǎtit o serie de greve, iar unele partide au anunţat demisia în bloc din legislativ, în speranţa cǎ o crizǎ politicǎ va întârzia alegerile prezidenţiale. Din punctul de vedere al aritmeticii alegerilor, opoziţia politică nu poate împiedica realegerea lui Pervez Musharraf, fapt care s-a şi întâmplat 
. În Pakistan preşedintele este ales prin vot de membrii Parlamentului Naţional şi al Adunǎrilor Provinciale, generalul Musharraf deţinând un sprijin important pentru a câştiga alegerile. 

                   Rata de popularitate internǎ a preşedintelui este în scǎdere (doar 38%) şi are drept rezultat o creştere a presiunii externe. Guvernele occidentale îi solicită dovezi de apropiere de standardele unei democraţii legitime. Cedând acestei presiuni, generalul Musharraf a promis cǎ va demisiona din funcţia de şef al armatei dacǎ va fi ales preşedinte. Deşi a reorganizat ierarhia militarǎ, pentru a se asigura cǎ armata îi va rǎmâne loialǎ, renunţarea la uniformǎ riscǎ sǎ îl despartǎ de adevǎrata sa sursǎ de putere. Acesta a încercat sǎ atragǎ opoziţia de partea sa. Benazir Bhutto, preşedinta celui mai mare partid politic din Pakistan, Partidul Popular Pakistanez, a avut discuţii sporadice cu preşedintele în ultimele luni, la fel şi liderul opoziţiei islamiste, Fazlur Rahman. Potrivit analiştilor, acest lucru sugereazǎ un preşedinte şi politicieni slǎbiţi, care se sprijinǎ reciproc pentru a împǎrţi avantajele puterii, iar Benazir Bhutto a scăzut, deja, în sondaje pentru tratativele cu puterea.

                   La opt ani de la preluarea puterii printr-o lovitură de stat, preşedintele pakistanez Pervez Musharraf a decretat, la 3 noiembrie a.c., starea de urgenţă, într-un gest disperat de a păstra puterea. Generalul a invocat intensificarea terorismului islamist şi interferenţele dintre Curtea Supremă şi Guvern. Armata pakistaneză a ocupat poziţii strategice în toate marile oraşe ale ţării, mai mulţi lideri ai opoziţiei au fost arestaţi, iar posturile de televiziune necontrolate de stat şi-au întrerupt emisia. Constituţia a fost suspendată, iar cetăţenii pot fi arestaţi fără a li se comunica motivele şi fără a avea dreptul la un avocat. Preşedintele şi-a motivat decizia, argumetând că ţara riscă să fie destabilizată de extremiştii islamici şi de imixtiunile justiţiei în competenţele puterilor legislativă şi executivă. În paralel cu problemele politice, Pakistanul se confruntă cu un val de atentate şi atacuri sângeroase fără precedent 
, ca urmare a ofensivei lansate în vara acestui an de forţele pakistaneze asupra Moscheii Roşii din Islamabad, precum şi asupra zonelor tribale de la frontiera cu Afganistanul. 
                   Raţiunile gestului extrem al generalului Musharraf sunt politice. Deşi preşedintele, care este şi comandantul suprem al armatei pakistaneze, a fost reales în funcţie pe 6 octombrie, Curtea Supremă urma să stabilească faptul că alegerile au fost nule din cauza incompatibilităţii calităţii militare a lui Pervez Musharraf cu funcţia prezidenţială. Generalul s-a folosit de starea de urgenţă tocmai pentru a-l demite pe preşedintele Curţii Supreme şi pentru a amâna data alegerilor legislative, care pot conduce la înfrângerea sa definitivă. În urmă cu două luni, printr-un acord girat de Administraţia americană, generalul Musharraf s-a angajat să-i ofere lui Benazir Bhutto postul de premier, să organizeze alegeri legislative până la data de 15 ianuarie 2008 şi să renunţe la conducerea armatei, primind în schimb garanţia că va rămâne preşedinte. 

                   Cea mai importantă bursă de acţiuni din Pakistan a scăzut cu aproape cinci procente după decizia liderului de la Islamabad de a declara starea de urgenţă. Acesta a fost cel mai mare declin înregistrat de indicele Karachi Stock Exchange din ultimele 16 luni. Şi moneda naţională, rupia pakistaneză, a înregistrat cea mai mare depreciere din ultimele 4 luni. De asemenea, agenţiile de evaluare financiară Standard & Poor’s şi Moody’s Investors Service şi-au revizuit calificativele pentru Pakistan, de la "stabil" la "negativ", motivând această acţiune prin nesiguranţa politică prelungită. 

                   Decizia preşedintelui pakistanez de a impune starea de urgenţă a provocat preocupare în Marea Britanie, Statele Unite, China, India şi la nivelul Comisiei Europene, liderii mai multor ţări cerându-i lui Pervez Musharraf să revină pe calea democraţiei.

                   "Toţi prietenii Pakistanului sunt îngrijoraţi de turnura luată astăzi de evenimente. Recunosc ameninţarea la adresa păcii şi securităţii cu care se confruntă Pakistanul, dar măsurile prevăzute de starea de urgenţă vor îndepărta Pakistanul de unul dintre obiecitivele sale. Viitorul ţării, stabilitatea şi dezvoltarea sa economică, precum şi lupta împotriva terorismului implică respectarea legii şi a regulilor democratice. Este vital ca guvernul să acţioneze în conformitate cu Constituţia şi să organizeze alegeri legislative conform calendarului prevăzut, în ianuarie 2008”, se afirmă într-un comunicat oficial, al şefului diplomaţiei britanice, David Miliband. 

                   La rândul său, Secretarul de Stat american, Condoleezza Rice, a apreciat drept regretabilă decizia preşedintelui pakistanez. "Nu dorim măsuri extra-constituţionale şi sperăm că, indiferent ce se întâmplă, Pakistanul va reveni rapid pe calea constituţională", a afirmat ea. 

                   India şi-a exprimat regretul pentru instaurarea stării de urgenţă, pledând pentru continuarea tranziţiei către democraţie a ţării vecine. "Suntem încrezători într-o viitoare revenire la normal, care să permită tranziţia Pakistanului către stabilitate şi democraţie", a declarat purtătorul de cuvânt al Ministerului indian de Externe. 

                   Purtătorul de cuvânt al Ministerului chinez de Externe, Liu Jianchao, a afirmat că ţara sa doreşte ca Pakistanul să-şi poată menţine stabilitatea şi dezvoltarea, partea chineză fiind foarte preocupată de evoluţia situaţiei din Pakistan. Ea a mai precizat că este convinsă de capacitatea guvernului şi poporului pakistanez de a-şi rezolva problemele interne.

                   Comisia Europeană şi-a exprimat preocuparea faţă de decizia preşedintelui pakistanez, exprimându-şi speranţa într-o revenire rapidă la democraţie. "Este foarte important ca ţara să continue tranziţia democratică, iar alegerile legislative să aibă loc conform procesului constituţional", a declarat un purtător de cuvânt al Comisiei Europene.
*
                   Pakistanul este ca „o oală sub presiune“, a descris situaţia B. Bhutto, referindu-se la faptul că, după decretarea stării de urgenţă, generalul Musharraf a destituit majoritatea judecătorilor pakistanezi, cei cu funcţii înalte fiind arestaţi la domiciliu, şi a ordonat poliţiei să reţină majoritatea liderilor opoziţiei şi a oricărei persoane considerate ostilă. „Fără o portiţă de ieşire, dorinţa intensă a poporului nostru pentru libertate este pe cale să explodeze“, a declarat ea. 
                   Pe fondul tulburărilor din ultima perioadă, SUA repetă, din ce în ce mai insistent, o întrebare adresată deja cu doi ani în urmă, când poziţia generalului Pervez Musharraf la conducerea ţării părea stabilă: „sunt armele nucleare ale ţării la adăpost de radicalii islamici?“. „Măsurile de protecţie ale arsenalului nuclear sunt cele mai performante din lume“, a declarat Pervez Musharraf, la vremea respectivă, precizând că doar el şi un grup restrâns de oficiali pakistanezi au acces la procedurile de accesare şi utilizare a armelor nucleare. Pe hârtie, noile măsuri de securitate descrise de general par impresionante: armele sunt ţinute separat de sistemele de distribuţie, iar focoasele nucleare separat de detonatoare. În plus, personalul este monitorizat cu atenţie, inclusiv cu privire la posibilele simpatii cu membrii reţelei Al Qaeda sau ai talibanilor. Oficialii americani sunt însă sceptici, în special datorită  naţionalistului Abdul Qadeer Khan, care a transformat Pakistanul în focarul celei mai intense proliferări din istoria nucleară. Acesta a vândut tehnologii şi informaţii-cheie, după ce a atras în afacerea sa mai mulţi oficiali ai armatei pakistaneze şi a creat o amplă reţea internaţională, care a fost anihilată în urmă trei ani în urmă 
. 
                   Precedentele create au motivat îngrijorarea crescândă a Administraţiei americane, când generalul Musharraf a decretat starea de necesitate şi a încercat să înăbuşe demonstraţiile politice, existând temeri cu privire la scurgerea de informaţii şi la faptul că Pakistanul ar putea chiar pierde controlul asupra unui arsenal nuclear de dimensiuni incerte, estimat a cuprinde între 55 şi 115 arme. Pakistanul a făcut tot posibilul să păstreze secrete informaţiile referitoare la amploarea arsenalului său, dar după informaţiile experţilor, pe lângă arme, există mai mult de 12 structuri nucleare, care cuprind uzine de fabricare a combustibilului şi laboratoare pentru îmbogăţirea uraniului şi producerea de arme de nouă generaţie. 
                   Oficialii administraţiei americane au demarat dezbateri pe această temă cu liderii Franţei şi Marii Britanii, în încercarea de a anticipa ce turnură ar putea lua situaţia într-o ţară care are un arsenal protejat de numai şapte ani şi nu a trecut niciodată printr-o destabilizare internă majoră sau o cădere de guvern. „Nu avem nici cea mai vagă idee ce s-ar putea întâmpla“, a admis un membru al administraţiei SUA, însărcinat cu gestionarea crizei. „Dacă generalul Musharraf este îndepărtat de la putere, nimeni nu ştie ce se va întâmpla cu echipa responsabilă cu securitatea arsenalului. Există, totuşi, vaga speranţă că s-ar putea miza pe armată, ca instituţie, pentru a ţine lucrurile sub control, indiferent cine ajunge la putere. Este o armată foarte profesionistă. Dar adevărul este că nu ştim câte dintre măsurile de securitate sunt instituţionalizate şi câte depind de oamenii preşedintelui Musharraf“, a spus oficialul american.

                   3. Noul Orient Mijlociu

                   În această conjunctură politică din Pakistan, se discută tot mai des de redesenarea frontierelor în Orientul Mijlociu, dezmembrarea statelor artificiale şi crearea altora noi, fapt care poate conduce la crearea de structuri teritoriale pe criterii etnice şi confesionale 
. 

                   Actuala geografie politică a Orientului Mijlociu nu permite pacea, este de părere lt.-col. (r) Ralph Peters, profesor la "National War Academy", unul dintre comentatorii favoriţi ai neoconservatorilor americani. El susţine că trebuie modificată harta nedreaptă trasată, secolul trecut, de Imperiul britanic şi Franţa colonială, aceasta fiind o hartă aleatorie, întocmită în funcţie de interesele din epocă ale marilor puteri, fără să ţină cont de aspiraţiile şi coeziunea populaţiilor a căror soartă se decidea. El propune o redesenare radicală a graniţelor, de la Bosfor şi până în India, şi din Balcani până în zona munţilor Himalaya, acest spaţiu fiind definit de strategii americani drept "Orientul Mijlociu lărgit" 
. Teorii similare circulă de câţiva ani în mediile strategice, guvernamentale şi ale NATO, având, însă, un caracter confidenţial. 

                   În iunie 2006, Secretarul de Stat Condoleezza Rice a declarat cu prilejul unei vizite în Israel: "Suntem aici pentru a observa atacurile israeliene din Liban şi pentru a ne asigura că se merge spre un «Nou Orient Mijlociu», şi nu spre cel vechi." «Noul Orient Mijlociu» înlocuia «Orientul Mijlociu extins», în fapt fiind vorba despre acelaşi spaţiu, aflat de multă vreme printre priorităţile strategilor americani, datorită importantelor resurse energetice pe care le deţine. 

                   «Noul Orient Mijlociu» este un proiect comun promovat de SUA şi Israel, au anunţat Condoleezza Rice şi premierul israelian Ehud Olmert, în iunie 2006. Analiştii au amintit despre o "foaie militară de parcurs", americano-israeliană, care vizează întregul Orient Mijlociu, ei avertizând că proiectul, pregătit timp de mai mulţi ani, vizează, de fapt, crearea unui "arc de criză" - prin instabilitate, haos şi violenţa - din Liban până în Siria, Irak, Golful Persic şi Afganistan. Această strategie este descrisă de un alt concept geopolitic - "haos constructiv" ("constructive chaos") -, prin care se pot crea condiţii de violenţă şi război, cu scopul final de a retrasa graniţele, în funcţie de obiectivele geopolitice urmărite 
.

                   Mark Levine consemna faptul că „globalizanţii neoliberali şi neoconservatorii prezintă distrugerea creatoare, ca pe un fenomen prin care speră să creeze o Nouă Ordine Mondială. Este de remarcat însă că distrugerea creatoare a pregătit, de fapt, terenul pentru divizarea Orientului Mijlociu. Irakul se află deja în pragul colapsului, dezmembrarea sa în patru zone etnice devenind o chestiune de timp”, avertiza Mark Levine. 

                   Orientul Mijlociu apare astfel drept o poartă de intrare a Statelor Unite în Asia Centrală petroliferă. Din acest punct de vedere, Orientul Apropiat (Liban, Siria etc.), Afganistanul şi Pakistanul sunt adevărate pietre de hotar pentru extinderea influenţei americane în Asia Centrală. Astfel, Orientul Apropiat apare drept viitorul teatru de război, iar Asia Centrală constituie cheia penetrării SUA spre Rusia. De altfel, Rusia consideră republicile ex-sovietice din Asia Centrală drept vecinătate apropiată, adică un spaţiu de manevră care trebuie să rămână prioritar rus.
                   Ralph Peters explică necesitatea reparării unor vechi nedreptăţi: "Cele mai arbitrare şi distorsionate graniţe din lume se află în Africa şi Orientul Mijlociu. Desenate de interesele puterilor europene, care au avut destule probleme cu trasarea propriilor lor frontiere, graniţele Africii continuă să provoace milioane de morţi printre băştinaşi. Dar graniţele injuste din Orientul Mijlociu - ca să-l cităm pe W. Churchill - generează probleme mult mai mari". Ralph Peters recunoaşte că nici o retrasare a graniţelor nu poate mulţumi pe toată lumea, pentru că minorităţile etnice sau religioase se întrepătrund în teritorii. Noile graniţe proiectate încearcă să îndrepte, în primul rând nedreptăţile comise împotriva kurzilor, belucilor şi comunităţii arabe şiite. Fără o revizuire a graniţelor din regiune, apreciază  Ralph Peters, şansele păcii sunt egale cu zero. 

                   Conform noilor hărţi, cele mai mari amputări teritoriale ar trebui să le sufere Arabia Saudită, Iranul şi Pakistanul. Dacă scenariul rezervat Iranului nu surprinde, altfel stau lucrurile cu celelalte două state menite să piardă teritorii - Pakistanul, dar mai ales Arabia Saudită, aliaţi tradiţionali ai SUA. Se pare, însă, că strategii americani nu doresc continuarea colaborarii cu dinastia prinţilor Al Saud, a cărei politică duplicitară aduce mai multe necazuri decât avantaje Statelor Unite. Potrivit analistului american, dinastia Al Saud a promovat islamismul radical al sectei Wahab, cu ai cărei lideri s-a şi înrudit. De asemenea, resursele colosale, dar şi controlul strict instaurat asupra oraşelor sfinte Mecca şi Medina, au permis conducătorilor de la Riad să-şi proiecteze viziunea religioasă şi influenţa politică dincolo de graniţele ţării, ca de exemplu în Cecenia, unde wahabiţii, sustinuţi financiar de elitele saudite, s-au implantat masiv. 

                   Stoparea wahabismului, marginalizarea acestui curent în cadrul lumii musulmane, constituie acum o prioritate pentru strategii americani. Obiectivul pare, însă, imposibil de atins atâta vreme cât Arabia Saudită, cu importantele ei rezerve de petrol şi cu locurile sacre care atrag milioane de pelerini, rămâne fieful personal al dinasiei Al Saud.Dinastia Al Saud ar rămâne să conducă o ţară mult redusă, rebotezată "Teritoriile Nationale Independente Saudite" - "Saudi Homelands Independent Territories".  În sud, o parte importantă a teritoriului saudit ar urma să fie cedată statului Yemen, extins spre nord, iar în partea de nord-vest, alte teritorii ar reveni noului stat iordanian.în vestul ţării urmează să fie creat un aşa-numit "Stat Sacru Islamic", care ar cuprinde oraşele Mecca şi Medina, cu o deschidere la Marea Roşie. În est, o parte a teritoriului saudit ar urma să fie alipită noului stat şiit rezultat din federalizarea Irakului. Aceasta entitate ar controla vaste rezerve petroliere aflate de o parte şi de alta a graniţelor actuale. Soluţia propusă este desfiinţarea statului saudit, în loc urmând să apară alte trei entităţi, restul fiind împărţit între Yemen şi Iordania. Astfel, 
                   În viziunea lui Ralph Peters, Iranul ar trebui să fie al doilea stat sacrificat în Orientul Mijlociu. O mare parte din teritoriul său ar urma să fie alipită aşa-numitului Azerbaidjan unificat. Potrivit lui Ralph Peters, Iranul ar trebui sa redevină un stat persan omogen, renunţând la toate regiunile populate preponderent de minorităţi. În schimb, ar putea primi provinciile afgane din jurul oraşului Herat, datorită afinităţilor istorice şi lingvistice.Altă parte a teritoriului iranian ar trebui să intre în componenţa noului „Kurdistan Liber", stat rezultat din federalizarea Irakului. Şi entitatea şiită desprinsă din Irakul actual ar putea revendica teritorii iraniene. Nu atât de vaste, însă, ca cele pe care ar trebui să se formeze, în sudul Iranului, "Beluchistanul liber". 
                   Pakistanul ar putea ceda un spaţiu din sudul ţării, care va fi alipit "Beluchistanului liber", iar în est, ar trebui să cedeze teritorii Afganistanului. Dar scenariul cel mai exploziv se referă la nordul Pakistanului, care ar trebui să revină aproape în totalitate Indiei, favorizată de SUA ca o contrapondere la China. SUA s-au oferit să acorde sprijin Indiei, inclusiv în programul de cercetări nucleare, în timp ce solicită sancţiuni împotriva Iranului, invocând exact aceleaşi motive.
                   Conform hărţilor Pentagonului privind Noul Orient Mijlociu, din Irak urmează să se desprindă trei state: unul şiit, unul sunnit şi altul kurd. Capitala, Bagdad, va avea un statut special, din cauza problemelor de securitate din zonă. 

"Statul Arab Şiit" va anexa o zonă întinsă din nord-vestul Arabiei Saudite, în apropiere de Kuweit. Zona irakiană sunnită, formată din provinciile cu insurgenţa cea mai violentă, va fi izolată şi lipsită de resurse, în această regiune neexistând rezerve petrolifere. Deşi nu există date oficiale exacte, se estimează că între 27 şi 36 de milioane de kurzi trăiesc astăzi răspândiţi în Turcia, Irak, Iran şi Siria. "Refuzul democraţiilor lumii de a recunoaşte un Kurdistan independent ar fi o încălcare flagrantă a drepturilor omului", afirma R. Peters. Apariţia acestui stat îngrijorează, însă, ţările vecine. "Kurdistanul Liber" ar trebui să înglobeze şi o bucată din nordul Iranului, inclusiv oraşul Tabriz. În vest, noua entitate şi-ar însuşi teritorii vaste din Turcia, din jurul oraşului Dyarbakir. Membră a NATO, Turcia a fost susţinută fără rezerve de SUA, timp de decenii, în lupta sa împotriva terorismului kurd, situaţia schimbându-se profund. Primele reacţii au apărut imediat, şeful Marelui Stat Major turc, generalul Buyukamit, protestând împotriva proiectului Noului Orient Mijlociu şi a unei hărţi care amputează teritoriul Turciei. 
Marii câştigători ai divizării Irakului vor fi, însă, kurzii. 
                   În partea de est a Noului Orient Mijlociu, Israelul trebuie să revină la graniţele de dinainte de războiul din 1967, dar cu ajustări locale semnificative pentru securitatea statului evreu, rămase însă nespecificate. În acelaşi timp, Cisiordania nu are încă un statut determinat. Se mai preconizează, de asemenea, şi crearea în zonă a unui "Liban Mare", care va lipsi Siria de accesul la Marea Mediterană.
                   Este greu de anticipat dacă o nouă împărţire a Orientului Mijlociu va conduce la pace sau, dimpotrivă, la multiplicarea conflictelor din zonă. Dincolo de complicarea şi extinderea obiectului analizei în detrimentul palierului descriptiv-explicativ la nivelul literaturii academice, există inclusiv argumente de ordin politic şi strategic formulate de diverşi observatori că o zonă extinsă cuprinzând Orientul Mijlociu de astăzi, Caucazul şi întreaga Asie Centrală nu poate fi considerată ca un tot unitar geostrategic. Expertul Roy Allison de la Royal Institute of International Affairs, evidenţia dificultatea stabilirii unor parametri sau ai unui conţinut comun pentru o zonă “Caspică” de securitate care să cuprindă într-un tot integrat Transcaucazia şi Asia Centrală, exceptând poate securizarea producţiei şi transportului produselor energetice. Similar, Lena Johnson de la Swedish Institute of International Affairs chestionează existenţa unei strategii americane la nivel global care să se adreseze în mod unic şi integrat celor două zone, aceasta dincolo de problematica distinctă a Orientului Mijlociu
. Ralph Peters recunoaşte că retrasarea graniţelor din Noul Orient Mijlociu este "draconică", dar o consideră necesară. Alţi analişti consideră, însă, că proiectul este mai degrabă un plan prin care Statele Unite ar exploata în interes propriu tensiunile etnice şi religioase, violenţa internă şi diviziunile sectare. 
                   4. Rezoluţia Parlamentului European din 12 iulie 2007 privind Pakistanul 


                   Parlamentul European,

                   - având în vedere Acordul de cooperare între Comunitatea Europeană şi Republica Islamică Pakistan în domeniul parteneriatului şi al dezvoltării, din 24 noiembrie 2001 (numit, de asemenea, Acordul de cooperare de a treia generaţie), în special articolul 1, care prevede că "respectarea drepturilor omului şi a principiilor democratice (…) reprezintă un aspect esenţial al prezentului acord" 
,

                   - având în vedere Declaraţia comună UE-Pakistan din 8 februarie 2007 care a urmat întâlnirii la nivel ministerial de la Berlin din 8 februarie 2007 şi prima reuniune a Comisiei Mixte Pakistan-CE de la Islamabad din 24 mai 2007, constituită în conformitate cu Acordul de cooperare între Pakistan şi Comunitatea Europeană, în cadrul căreia ambele părţi s-au angajat să dezvolte un dialog politic structurat larg şi au confirmat cooperarea strânsă într-o gamă largă de probleme regionale şi internaţionale,

                   - având în vedere că în acest an sunt prevăzute alegeri parlamentare, provinciale şi prezidenţiale,

                   - având în vedere vizita delegaţiei SAARC a Parlamentului în Pakistan din decembrie 2006 şi reuniunea cu Preşedintele Musharraf de la Lahore, 

                   - având în vedere rezoluţiile sale anterioare privind drepturile omului şi democraţia în Pakistan, în special cele din 10 februarie 2004 
 şi 22 aprilie 2004 
,

                  - având în vedere articolul 103 alineatul (4) din Regulamentul său de procedură,

                   A. întrucât asaltul asupra Moscheii Roşii din Islamabad s-a soldat cu zeci de morţi,

                   B. întrucât ciocnirile din interiorul şi din jurul Moscheii au reprezentat o demonstraţie clară a pericolului prezentat de mişcarea islamistă radicală, împotriva căruia Preşedintele Musharraf probabil nu a reacţionat suficient de rapid sau hotărât,

                   C. întrucât o serie de modificări ale Constituţiei efectuate sub administraţia Musharraf au modificat în mod semnificativ sistemul politic din Pakistan şi au determinat trecerea de la un sistem de guvernare parlamentar la unul prezidenţial, în care Preşedintele are puterea de a nu respecta voinţa Parlamentului sau de a-l dizolva,

                   D. întrucât forţele militare şi serviciile secrete continuă să exercite o influenţă puternică în politica, guvernarea şi economia Pakistanului, ceea ce este în contradicţie cu spiritul foii de parcurs pentru restaurarea democraţiei, în care se prevedea transferul puterii de la forţele militare la o administraţie civilă,

                   E. întrucât evenimentele recente, printre care suspendarea, la 9 martie 2007, a preşedintelui Curţii Supreme a Pakistanului, Iftikhar Mohammad Chaudhry, pe baza unor acuzaţii de abuz de autoritate care nu au fost încă dovedite, şi protestele populare, încă în desfăşurare, catalizate de această acţiune sporesc necesitatea de a se acţiona în mod urgent în ceea ce priveşte democraţia şi statul de drept în Pakistan,

                   F. întrucât guvernul Statelor Unite şi-a intensificat presiunea asupra Pakistanului pentru că acesta nu a întreprins acţiuni de combatere a terorismului, 

                   G. întrucât Uniunea Europeană furnizează fonduri importante Pakistanului pentru reducerea sărăciei, pentru sectorul sănătăţii şi pentru educaţia de stat, 

                   1. îşi exprimă solidaritatea cu poporul pakistanez, care este victimă a violenţei extremiştilor înarmaţi; este profund îngrijorat de informaţiile că unele persoane sunt probabil ţinute ca ostatici în Moscheea Roşie; recunoaşte provocările pe care acest asediu le produce guvernului Pakistanului; îşi exprimă profunda îngrijorare cu privire la numărul încă necunoscut de victime şi sprijină eforturile întreprinse pentru a-i aduce pe cei responsabili în faţa justiţiei;

                   2. îndeamnă guvernul Pakistanului să revină la o guvernare democratică prin organizarea de alegeri libere, corecte şi democratice până la sfârşitul anului, şi îl avertizează cu privire la impunerea unei stări de urgenţă sau a altor măsuri care îngrădesc libertatea de expresie, de asociere, de întrunire sau de mişcare;

                   3. îl îndeamnă pe preşedintele Musharraf să respecte Constituţia în vigoare şi să permită noilor Adunări să organizeze alegeri preşedinţiale, precum şi să renunţe la funcţia sa de şef al armatei, angajamente pe care şi le-a asumat anterior în faţa UE;

                   4. îndeamnă forţele armate pakistaneze să permită organizarea de alegeri libere şi corecte, inclusiv întoarcerea în Pakistan şi candidarea la alegeri a liderilor politici din exil; solicită luarea de măsuri pentru a se limita influenţa forţelor militare şi a altor grupuri armate în procesul politic şi cel democratic;

                   5. salută faptul că Uniunea Europeană va monitoriza alegerile generale din Pakistan şi că Parlamentul va participa la misiunea de observare a acestora; este îngrijorat, totuşi, de anumite aspecte legate de pregătirea acestor alegeri, în special de:

· neutralitatea guvernului interimar, care va fi format cu trei luni înainte de alegeri, prin numirea membrilor săi de către Preşedintele Musharraf;

· faptul că o condiţie preliminară pentru candidaţi este să aibă calificări academice, ceea ce va împiedica 70% din femeile din Pakistan să candideze la alegeri; prin urmare solicită eliminarea acestei restricţii;

· lipsa de legitimitate a viitorului preşedinte al Pakistanului, în cazul în care acesta/aceasta este ales/aleasă de Adunarea parlamentară actuală.

                   6. invită Consiliul şi Comisia să transmită un mesaj clar Preşedintelui Musharraf, care să sublinieze faptul că unica modalitate de ieşire din criza actuală este trecerea la o guvernare civilă prin consolidarea instituţiilor şi a proceselor democratice;

                   7. îndeamnă Consiliul şi Comisia să adopte o poziţie fermă în ceea ce priveşte respectarea tuturor principiilor consacrate în Acordul de cooperare, în special a clauzei privind democraţia şi drepturile omului; salută reuniunea ministerială din 8 februarie 2007, precum şi reuniunea Comisiei Mixte Pakistan-CE din 24 mai 2007, ca pe nişte paşi pozitivi făcuţi pe calea consolidării relaţiilor dintre UE şi Pakistan; atrage atenţia asupra faptului că relaţiile dintre UE şi Pakistan se bazează pe principiile consacrate în Acordul de cooperare: angajamentul pentru un regim democratic, pace şi stabilitate, dezvoltare, consolidarea legăturilor comerciale, inclusiv a celor cu ţările din Asia de Sud prin intermediul cooperării regionale, şi respectarea drepturilor omului; invită la un dialog politic intens cu privire la aceste aspecte; 

                   8. este profund îngrijorat de suspendarea preşedintelui Curţii Supreme, Iftikhar Mohammad Chaudhry, pe baza unei acuzaţii de abuz de putere, care a fost privită în general ca o încercare a guvernului Pakistanului de a menţine controlul asupra puterii judiciare într-un an electoral; solicită respectarea independenţei puterii judiciare şi a statului de drept şi îndeamnă guvernul Pakistanului să ia măsurile necesare pentru a modifica tendinţa negativă actuală din acest domeniu şi să se abţină de la orice fel de imixiune politică în cauza care se află în curs de examinare la Curtea Supremă; constată solidaritatea puternică exprimată de întreaga comunitate a juriştilor din Pakistan;

                   9. regretă profund moartea a 41 de civili în timpul demonstraţiilor politice din Karachi din 12 mai 2007 şi condamnă folosirea violenţei în scopuri politice, fie de către forţele care sprijină guvernul, fie de către membrii partidelor politice de opoziţie; 

                   10. este la fel de îngrijorat cu privire la informaţiile despre trei muncitori chinezi care ar fi fost împuşcaţi în Peshawar de militanţi islamici presupuşi, în cursul unui atac ce ar putea avea legătură cu asediul de la Moscheea Roşie;

                   11. condamnă toate tentativele guvernului Pakistanului de a controla libertatea presei prin introducerea de modificări la licenţele de difuzare, restricţionarea transmisiilor directe a evenimentelor din exterior şi adresarea de directive guvernamentale mass-mediei şi asociaţiilor de difuziune; condamnă toate formele de ameninţare, constrângere şi intimidare a jurnaliştilor şi a canalelor de difuziune; 

                   12. este îngrijorat de numeroasele cazuri bine documentate privind "dispariţiile" unor persoane suspectate de terorism, jurnalişti, studenţi, membri ai mişcărilor naţionaliste Baloch şi alţi activişti politici, şi subliniază cu tărie faptul că răpirile, uciderile extrajudiciare şi încarcerarea fără judecată contravin principiilor fundamentale ale dreptului internaţional, inclusiv ale dreptului la viaţă şi dreptului la un proces echitabil;

                   13. salută consensul existent la nivelul UE în domeniul dezvoltării 
 şi angajamentul clar al UE de a acorda ajutor ţărilor afectate de conflicte sau având un stat fragil, precum şi angajamentul la fel de clar al Uniunii de a atinge Obiectivele de Dezvoltare ale Mileniului, inclusiv cel din domeniul politicii educaţionale; invită guvernul Pakistanului să sporească semnificativ sprijinul financiar pentru înfiinţarea şi dezvoltarea unui sistem de educaţie de stat în toată ţara, inclusiv în zonele tribale, care să conţină o programă şcolară largă; invită guvernul Pakistanului să-şi îndeplinească angajamentul de a institui un control autentic asupra şcolilor "madrassa", care în prezent sunt controlate de extremişti; 

                   14. constată cu îngrijorare actele de represiune îndreptate împotriva minorităţilor religioase şi utilizarea legilor privind blasfemia împotriva acestor minorităţi, care se relatează în mod constant;

                   15. este îngrijorat de faptul că, în vreme ce Preşedintele Musharraf   s-a angajat să combată terorismul şi extremismul la nivel internaţional, alianţele politice interne între guvern, forţele militare şi fundamentaliştii religioşi pot îngrădi capacitatea guvernului de a lupta împotriva extremismului şi a fundamentalismului; îndeamnă guvernul Pakistanului să întreprindă măsuri imediate şi eficiente pentru a nu permite niciunei forţe politice sau armate să folosească teritoriul ţării ca pe un refugiu şi bază pentru desfăşurarea de operaţiuni în Afganistan; 

                   16. este îngrijorat de instabilitatea crescândă şi proliferarea tot mai intensă a violenţei provocate de rebeliuni în regiunile tribale, în special în Waziristan, şi constată, în special, comiterea mai multor atacuri sinucigaşe cu bombă, inclusiv un atentat la viaţa Ministrului de interne din Peshawar la 28 aprilie 2007; invită guvernul Pakistanului să modifice situaţia prin promovarea statului de drept şi extinderea drepturilor civile şi politice în regiune; 

                   17. îndeamnă la un dialog mai intens cu liderii locali şi provinciali cu privire la posibilitatea unei mai mari autonomii provinciale sau a unei mai bune reprezentării a intereselor provinciilor la nivel naţional; condamnă politicile represive ale guvernului Pakistanului în Baluchistan, unde continuă să existe revendicări pentru o mai mare autonomie provincială şi pentru un control regional sporit asupra resurselor naturale importante din zonă; 

                   18. invită guvernul Pakistanului să pună în aplicare recomandările Curţii Supreme a Pakistanului şi să extindă drepturile fundamentale şi libertăţile politice în regiunile din nord;

                   19. încredinţează Preşedintelui sarcina de a transmite prezenta rezoluţie Consiliului, Comisiei, guvernelor şi parlamentelor statelor membre şi guvernului şi parlamentului din Pakistan.

� Lumea militară nr. 2/2005.

